**JEDNAČENJE KONSONANATA PO ZVUČNOSTI**

Konsonanti se po zvučnosti dijele na zvučne i bezvučne. Svi oni imaju svoje parnjake suprotne po zvučnosti, osim konsonanata **f, h** i **c**.

Kad se konsonanti različiti po zvučnosti nađu jedni pored drugih, prvi od njih mijenja svoju zvučnost upravljajući se prema drugome konsonantu.

Ako je drugi konsonant zvučan, onda se i prvi mijenja u svoj zvučni parnjak. I obrnuto, ako je drugi nezvučan, prvi konsonant zamjenjuje se svojim nezvučnim parnjakom.

Tabela zvučnih i nezvučnih konsonantskih parnjaka u savremenome crnogorskom standardnom jeziku je sljedeća:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Zvučni** | **b** | **g** | **d** | **đ** | **z** | **ž** | **dž** |  |  |  |
| **Bezvučni** | **p** | **k** | **t** | **ć** | **s** | **š** | **č** | **f** | **h** | **c** |

Bilo koji od konsonanata iz navedenih dviju kolona, kad se nađe u kontaktu sa konsonantom koji mu je suprotan po zvučnosti, prelazi u svoj parnjak.

1. **Obezvučavanje**

Promjena zvučnog šumnog suglasnika u bezvučni naziva se **obezvučavanje**.

Primjeri:

* **B** prelazi u **P** (vrabac – vrapci, kobac – kopci,  ljubak – ljupka)
* **D** prelazi u **T** (gladak – glatka,  pod + predsjednik –  potpredsjednik)
* **Z** prelazi u **S** (nizak – niska, blizak – bliska, rezak – reska),
* **Ž** prelazi u **Š** (tronožac – tronošca, lažac – lašca, težak – teška)
* **Đ** prelazi u **Ć** (riđ – rićkast, smeđ – smećkast)
* **G** prelazi u **K** (drugo – drukčije, svakidašnji – svagdašnji)
1. **Ozvučavanje**

Promjena bezvučnog šumnog suglasnika u zvučni naziva se **ozvučavanje**

* **P** prelazi u **B** (top – topdžija – tobdžija)
* **T** prelazi u **D** (svat – svadba, ploviti – plovidba,  primijetiti – primjedba)
* **S** prelazi u **Z** (s + gurati – sgurati – zgurati, s + bogom – sbogom –zbogom)
* **Š** prelazi u **Ž** (za + dušu –  zadušbina – zadužbina)
* **Č** prelazi u **DŽ** (svjedočiti – svjedočba – svjedodžba, vrač –  vračbina – vradžbina)
* **K** prelazi u **G** (burek – burekdžinica – buregdžinica, svaki - svagda)

Jednačenje konsonanata po zvučnosti ne bilježi se u sljedećim slučajevima:

* kad se zvučni konsonant d nađe ispred nezvučnih konsonanata s, š i ś (sj), npr. predsoblje, predstavništvo, predstava, odstupanje, gradski, ljudski, odšteta, odšetati, predškolski, podšišati, predśednik/predsjednik, potpredśednik/potpredsjednik, predśedništvo/predsjedništvo, podśeći/podsjeći i sl.;
* kad se zvučni konsonant đ nađe ispred sufiksa -stv(o) u riječi vođstvo;
* u pojedinim slučajevima, koji ne podliježu gubljenju konsonanata, da bi se izbjegle nejasnoće u značenju – kad se zvučni konsonant d nađe ispred bezvučnog c, ne dolazi do jednačenja po zvučnosti: jadac – jadca (a ne jaca ili jatca), mladac – mladca (a ne mlaca ili mlatca), gladac –gladca (a ne glaca ili glatca) i sl.;
* u složenim i izvedenim riječima, najčešće pozajmljenicama, kad bi se vršenjem jednačenja po zvučnosti krajnjega konsonanta iz prvoga dijela izgubilo ili poremetilo značenje riječi, npr.: adherentan, jurisdikcija, nokdaun, subpolarni, predturski, postdiplomski, adhezija, podtekst, podtačka, predtakmičenje, predturski, podtip, postdiplomac i sl.;
* U složenim rečima sa prefiksima iznad i ispod: iznadprosječan, ispodprosječan, iznadkoličinski, ispodkoličinski
* u nekim stranim imenima i pridjevima koji su od njih izvedeni: Habsburgovci, habsburški, Vašington, vašingtonski, hongkonški, Musorgski, Rentgen (samo kad je u pitanju ime, ali ne i aparat rendgen), Midhat i sl.